19980629
Regulamentul (CE) nr. 1434/98 al Consiliului
din 29 iunie 1998
de specificare a condițiilor în care heringul poate fi descărcat la țărm în scopuri industriale, altele decât consumul uman direct
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 43,
având în vedere propunerea Comisiei [1],
având în vedere avizul Parlamentului European [2],
întrucât Regulamentul (CEE) nr. 2115/77 al Consiliului, din 27 septembrie 1977, privind interzicerea pescuitului heringilor și a descărcării lor la țărm în scopuri industriale, altele decât consumul uman [3], se bazează pe o situație de exploatare excesivă care nu mai există în multe zone geografice;
întrucât rezervele de heringi din Marea Baltică și din strâmtorile Belts și Sound nu sunt în prezent în pericol; întrucât folosirea judicioasă a acestor rezerve permite pescuitul și pentru alte scopuri decât consumul uman direct; întrucât restricțiile privind folosirea în scopuri industriale a cantităților descărcate la țărm din aceste rezerve nu sunt necesare;
întrucât pescuitul industrial de heringi în Marea Baltică poate duce și la prinderea unor cantități însemnate de cod tânăr; întrucât în asemenea zone cu mult cod tânăr nu trebuie permis pescuitul;
întrucât situația rezervelor de hering din Marea Nordului și din Brațele Skagerrak și Kattegat constituie un motiv serios de îngrijorare;
întrucât pentru alte stocuri de hering din zona de nord-est a Atlanticului practicile curente de pescuit, respectiv pescuitul pentru consumul uman, determină o rată de exploatare destul de ridicată; întrucât, prin urmare, nu sunt de dorit schimbări în practicile de pescuit în ceea ce privește aceste rezerve;
întrucât în întreprinderile de pescuit destinate altor specii trebuie limitată cantitatea de hering prins accidental; întrucât cantitățile prinse accidental situate sub aceste limite pot fi folosite în scopuri industriale;
întrucât Regulamentul (CEE) nr. 2847/93 al Consiliului din 12 octombrie 1993 privind instituirea unui sistem de control aplicabil politicii comune a pescuitului [4] prevede monitorizarea prin satelit a vaselor angajate în pescuitul în scopuri industriale începând cu data de 1 iulie 1998;
întrucât Regulamentul (CE) nr. 88/98 al Consiliului din 18 decembrie 1997 care stabilește unele măsuri tehnice pentru conservarea rezervelor de pește din apele Măreii Baltice, strâmtorilor Belts și Sound [5] stipulează condițiile pentru pescuitul heringului în aceste ape;
întrucât Regulamentul (CE) nr. 894/97 al Consiliului din 29 aprilie 1997 privind instituirea anumitor măsuri tehnice pentru conservarea rezervelor de pește [6] stipulează condițiile pentru păstrarea la bord și descărcarea la țărm a heringului prins în Regiunile 1 și 2 cu uneltele de pescuit folosite în mod curent pentru pescuitul în scopuri industriale, altele decât consumul uman,
ADOPTĂ PREZENTUL REGULAMENT:
Articolul 1
(1) În cadrul prezentului regulament se vor folosi următoarele definiții:
Regiunea 1:
Toate apele de la nord și vest de linia care pornește dintr-un punct situat la 48° latitudine N, 18° longitudine V, apoi spre nord până la 60° latitudine N, de acolo spre est până la 5° longitudine V, de acolo spre nord până la 60°30′ latitudine N, apoi spre est până la 4° longitudine V, apoi spre nord până la 64° latitudine N, apoi spre est până la coasta Norvegiei.
Regiunea 2:
Toate apele situate la nord de 48° latitudine N, în afară de apele din Regiunea 1 și Diviziunile CIEM IIIb, IIIc și IIId.
Regiunea 3:
Toate apele care corespund subzonelor CIEM VIII și IX.
(2) Diviziunile CIEM IIIb, IIIc și IIId, împărțite în 11 subdiviziuni numerotate de la 22 la 32, care sunt descrise în anexa I la Regulamentul (CE) nr. 88/98.
Articolul 2
(1) Heringul capturat când se pescuiește:
- în Regiunile 1 și 2 cu năvoade care au o dimensiune minimă a ochiurilor mai mică de 32 mm sau
- în Regiunea 3 cu năvoade cu o dimensiune minimă a ochiurilor mai mică de 40 mm
nu poate fi păstrat la bord decât dacă aceste capturi:
(i) sunt realizate în subzona CIEM IV și constau dintr-o combinație de hering și alte specii, nu sunt sortate, iar heringul nu depășește 20 % din greutatea totală combinată de hering și alte specii capturată cu ajutorul utilajelor menționate și păstrată la bord sau
(ii) sunt realizate în Diviziunea IIIa CIEM și constau dintr-o combinație de sprot și hering, nu sunt sortate, iar cantitatea de hering nu depășește 10 % din greutatea totală combinată de hering și sprot capturată cu ajutorul uneltelor menționate și păstrată la bord sau
(iii) sunt realizate în Diviziunea IIIa CIEM și constau dintr-o combinație de hering și alte specii, indiferent dacă includ sau nu sprot, nu sunt sortate, iar heringul nu depășește 5 % din greutatea totală combinată de hering și alte specii capturată cu ajutorul uneltelor menționate și păstrată la bord sau
(iv) sunt realizate în afara subzonei IV CIEM sau a Diviziunii IIIa CIEM și constau dintr-o combinație de hering și alte specii, nu sunt sortate iar heringul nu depășește 10 % din cantitatea totală combinată de hering și alte specii capturată cu uneltele menționate și păstrată la bord.
(2) Heringul capturat cu vase de pescuit comunitare atunci când pescuiesc în Diviziunea IIIb sau IIIc sau în Diviziunea IIId la vest de 16 °E cu năvoade ale căror ochiuri au dimensiunea minimă sub 32 mm nu poate fi păstrat la bord decât dacă aceste capturi constau dintr-o combinație de hering și alte specii, nu sunt sortate, iar heringul nu depășește 20 % din cantitatea totală combinată de hering și alte specii capturată cu uneltele menționate și reținută la bord.
(3) Heringul capturat cu vase de pescuit comunitare atunci când pescuiesc:
- la est de 16 °E în subdiviziunea 25-27 a Diviziunii IIId CIEM cu năvoade ale căror ochiuri au o dimensiune minimă sub 32 mm sau
- în subdiviziunea 28 a Diviziunii IIId CIEM sau în acea parte a subdiviziunii 29 a Diviziunii IIId CIEM care se află la sud de 59°30′ latitudine N cu năvoade ale căror ochiuri au o dimensiune minimă sub 28 mm sau
- în subdiviziunea 30-32 a Diviziunii IIId CIEM sau în acea parte a subdiviziunii 29 a Diviziunii IIId CIEM care se află la nord de 59°30′ latitudine N, cu năvoade ale căror ochiuri au o dimensiune minimă sub 16 mm
nu poate fi păstrat la bord decât dacă captura constă dintr-o combinație de hering și alte specii, nu este sortată, iar heringul nu depășește 45 % din greutatea totală combinată de hering și alte specii capturată cu ajutorul uneltelor menționate și păstrată la bord.
Articolul 3
(1) Heringul capturat:
- în Regiunile 1 și 2 cu năvoade remorcate ale căror ochiuri au o dimensiune minimă egală sau mai mare de 32 mm sau
- în Regiunea 3 cu năvoade remorcate ale căror ochiuri au o dimensiune minimă egală sau mai mare de 40 mm sau
- în Diviziunea CIEM IIIb sau IIIc cu năvoade remorcate ale căror ochiuri au o dimensiune minimă egală sau mai mare de 32 mm sau
- în subdiviziunea 24 sau acea parte a subdiviziunii 25 de la vest de 16°00′ E din Diviziunea IIId CIEM cu năvoade remorcate ale căror ochiuri au o dimensiune egală sau mai mare de 32 mm sau
- în Regiunile 1 sau 2, sau 3, sau în Diviziunea CIEM IIIb sau IIIc, sau în Diviziunea CIEM IIId la vest de 16°00′ E cu orice unelte de pescuit în afară de năvoadele remorcate
nu va fi adus la țărm pentru alte scopuri decât consumul uman direct, exceptând cazul în care a fost oferit spre vânzare pentru consum uman direct și nu s-a reușit găsirea unui cumpărător.
(2) Cu toate acestea:
- heringul capturat cu orice unealtă de pescuit în Diviziunea CIEM IIId la est de 16°00′ E sau
- heringul capturat cu orice unealtă de pescuit în condițiile specificate la articolul 2
poate fi adus la țărm pentru alte scopuri decât consumul uman direct.
Articolul 4
Până cel târziu la 31 decembrie 2002, Consiliul decide, pe baza unui raport și a unei propuneri din partea Comisiei, asupra oricăror modificări necesare la prezentul regulament.
Articolul 5
Regulamentul (CEE) nr. 2115/77 se abrogă.
Articolul 6
Prezentul Regulament intră în vigoare în a șaptea zi de la publicarea în Jurnalul Oficial al Comunităților Europene.
Regulamentul se aplică de la 1 ianuarie 1999.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 29 iunie 1998.